โช ฮย็อน-จู

**โช ฮย็อน-จู** () หรือที่รู้จักกันในนาม**ผู้เล่นหมายเลข 120** เป็นตัวละครในฤดูกาลที่สองของละครเกาหลีใต้เรื่อง*[[สควิดเกม เล่นลุ้นตาย]]* ในเน็ตฟลิกซ์ ในซีรีส์นี้ เธอเป็นอดีตทหารหน่วยรบพิเศษที่มีทักษะสูงและได้รับการฝึกฝนมาเป็นอย่างดี กระทั่งเธอถูกปลดประจำการหลังจากการเปิดเผยตนเองว่าเป็นหญิงข้ามเพศ เธอเข้าร่วมสควิดเกมเพื่อชิงเงินรางวัลเพื่อการผ่าตัดแปลงเพศของเธอ และย้ายไปประเทศไทยในฐานะกะเทย โดยผูกมิตรกับตัวละครหลายตัว รวมถึงผู้หญิงที่ชื่อคิม ย็อง-มี เธอได้รับการสร้างสรรค์โดยฮวัง ดง-ฮย็อก ผู้สร้างซีรีส์ และรับบทโดยพัก ซ็อง-ฮุน ผู้ชายที่เป็นเพศกำเนิดเดียวกัน ซึ่งฮวังได้แสดงความคิดเห็นถึงความยากลำบากในการหานักแสดงหญิงข้ามเพศในเกาหลีใต้ โดยอ้างถึงวิธีที่ชาวเกาหลีใต้ปฏิบัติต่อบุคคลข้ามเพศซึ่งเป็นสาเหตุที่ทำให้เรื่องนี้เป็นเรื่องยาก ส่วนพักได้ทำงานร่วมกับบุคคลข้ามเพศเพื่อที่จะแสดงตัวละครได้อย่างถูกต้อง โดยหวังว่าจะหลีกเลี่ยงการล้อเลียนเธอ

ครั้นเมื่อมีการประกาศว่าฮย็อน-จู จะรับบทโดยผู้ชายซิสเจนเดอร์ ทั้งฮวังและพักก็ได้รับเสียงวิพากษ์วิจารณ์ซีรีส์เรื่องนี้ โดยผู้คนในโซเชียลมีเดียและนักวิจารณ์ต่างโต้แย้งว่าการเลือกผู้ชายซิสเจนเดอร์มารับบทนี้เป็นการยืนยันแนวคิดต่อต้านคนข้ามเพศที่ว่าผู้หญิงข้ามเพศคือผู้ชาย นอกจากนี้ ยังมีการถกเถียงกันด้วยว่าการคัดเลือกนักแสดงหญิงข้ามเพศหลังการผ่าตัดหรือผู้หญิงที่เป็นซิสเจนเดอร์จะเหมาะสมกว่า ทว่าเมื่อออกฉาย ฮย็อน-จู ได้รับการตอบรับที่ดีมากทั้งการแสดงและการเขียนบท โดยนักวิจารณ์หลายคนมองว่าตัวละครนี้เป็นตัวแทนของผู้หญิงข้ามเพศได้อย่างแท้จริง ทั้งยังมีความหวังว่าฮย็อน-จู จะนำไปสู่การยอมรับและการเป็นตัวแทนที่ดีขึ้นในอนาคต

## การปรากฏตัว
โช ฮย็อน-จู ปรากฏตัวในฤดูกาลที่สองของซีรีส์*[[สควิดเกม เล่นลุ้นตาย]]* ซึ่งเป็นหญิงข้ามเพศที่เคยรับราชการทหารในกองทัพเกาหลีใต้ในตำแหน่งจ่า กระทั่งเธอถูกปลดประจำการเพราะต้องการการเปลี่ยนแปลงเพศ นอกจากนี้ เธอยังสูญเสียการสนับสนุนจากครอบครัวและดิ้นรนหางานทำ เธอได้รับเชิญให้เข้าร่วมเกมที่มีชื่อว่าสควิดเกมเนื่องจากความตึงเครียดทางการเงิน และความปรารถนาของเธอที่จะย้ายไปประเทศไทยและทำการผ่าตัดแปลงเพศ โดยในเกมแรก เธอและผู้เล่นอีก 455 คนได้ค้นพบว่าการพ่ายแพ้มีผลถึงตาย ซึ่งตอนท้าย เธอก็ช่วยซ็อง กี-ฮุน ที่เป็นพระเอกช่วยเหลือชายที่ถูกยิง ในช่วงระหว่างนั้น บรรดาผู้เล่นที่รอดชีวิตได้เรียนรู้ว่ารางวัลรวมคือ 45,600,000,000 วอน และพวกเขาจะได้รับ 100 ล้านวอนต่อคนที่เสียชีวิต แบ่งให้แก่ผู้รอดชีวิต (91,000,000,000 วอน) ครั้นเมื่อได้รับทางเลือกให้โหวตว่าจะอยู่หรือออก เธอก็โหวตให้อยู่ต่อ และเกมก็ดำเนินต่อไปโดยเสียงส่วนใหญ่เพียงเล็กน้อย

ต่อมา ฮย็อน-จู ได้ผูกมิตรกับผู้หญิงคนหนึ่งชื่อคิม ย็อง-มี ซึ่งขอเข้าร่วมทีม และต่อมาก็มีจาง กึม-จา, พัก ยง-ชิก ลูกชายของเธอ และหมอผีชื่อซ็อน-นยอ เข้าร่วมด้วย โดยพวกเธอต้องเล่นเกมทั้งหมดห้าเกมโดยถูกล่ามขาแบบหน้ากระดาน ฮย็อน-จู ช่วยเหลือสมาชิกคนอื่น ๆ ด้วยการให้คำแนะนำและเป็นที่พึ่งทางความรู้สึก เนื่องจากค่าใช้จ่ายที่เกี่ยวข้องกับการเปลี่ยนแปลงของเธอและการขาดแหล่งที่มาของรายได้ ฮย็อน-จู จึงโหวตเพื่ออยู่ในเกมอีกครั้ง โดยผลก็คือเธอจะต้องเล่นต่อ ส่วนในเกมถัดไป ย็อง-มี ถูกฆ่า ทำให้ฮย็อน-จู เสียใจอย่างหนักและโทษอี มย็อง-กี แต่ในที่สุดเธอก็จำต้องก้าวต่อไป เธอร่วมมือกับกึม-จา และยง-ชิก รวมถึงเข้าเป็นพันธมิตรกับทีมของกี-ฮุน และพัก กย็อง-ซ็อก แล้วในที่สุดก็ตกลงเข้าร่วมการก่อจลาจลโดยการช่วยขโมยอาวุธจากบรรดาทหารและพยายามยึดครองสถานที่นั้น เธอให้การสนับสนุนในขณะที่กี-ฮุน เจาะลึกลงไปอีก แล้วเธอได้ส่งคัง แด-โฮ อดีตทหารนาวิกโยธินและพันธมิตรคนหนึ่งของกี-ฮุน ไปเอากระสุนเพิ่ม แต่เมื่อเขาไม่กลับมา เธอจึงไปดูว่าเกิดอะไรขึ้น กระทั่งเธอพบแด-โฮ พร้อมกระสุน แต่เขารู้สึกทุกข์ใจเนื่องจากเขาโกหกว่าเป็นนาวิกโยธินและไม่พร้อมที่จะใช้ความรุนแรง โดยระหว่างนี้คนอื่น ๆ ก็ถูกฆ่าหรือถูกจับกุม และการก่อกบฏก็ถูกปราบลง เธอเตรียมที่จะต่อสู้ แต่กึม-จา หยุดเธอไว้

ฮย็อน-จู กลับมาอีกครั้งในตอนแรกของฤดูกาลที่สาม โดยในที่สุดเธอก็ได้เข้าร่วมเล่นเกมซ่อนแอบ/กุญแจและมีดในฐานะผู้ซ่อนตัว จากนั้นเธอก็ตกใจเมื่อเห็นนัม-กยู รวมถึงเหล่าผู้ล่าถือมีดล่าสัตว์ และเกมก็เริ่มต้นขึ้น ฮย็อน-จู และคนอื่น ๆ ถูกบังคับให้ซ่อนตัวและหลบหนีจากทีมผู้เล่นอีกทีมที่พยายามจะฆ่าพวกเธอ ส่วนเธอได้ร่วมทีมกับคิม จุน-ฮี และกึม-จา รวมถึงได้ช่วยเหลือในการทำคลอดลูกของจุน-ฮี พร้อมทั้งปกป้องพวกเขาด้วยการสังหารผู้เล่นอีกสองคน (คิม ย็อง-ซัม หรือผู้เล่นหมายเลข 226 และ 202) ครั้นหลังจากหาทางออกเจอแล้ว เธอก็กลับไปช่วยพวกเขา แต่กลับถูกอี มย็อง-กี ฆ่าตาย ซึ่งต่อมาอี มย็อง-กี ก็รู้ว่าเธอเป็นเพื่อนกับจุน-ฮี และหลังจากนั้นเธอก็ถูกใส่โลงศพเมื่อเกมจบลง

## แนวคิดและการสร้าง
[thumb|[พัก ซ็อง-ฮุน รับบทเป็นฮย็อน-จู ซึ่งเขาทำงานร่วมกับบุคคลข้ามเพศเพื่อให้สามารถถ่ายทอดตัวละครได้อย่างแม่นยำ]]

ตัวละครโช ฮย็อน-จู ได้รับการพัฒนาโดยฮวัง ดง-ฮย็อก ผู้สร้าง*[[สควิดเกม เล่นลุ้นตาย]]* ซึ่งเปรียบเทียบจุดประสงค์ของเธอเหมือนกับตัวละครอับดุล อาลี จากฤดูกาลแรกของ''สควิดเกม'' โดยในฤดูกาลแรก เขาได้สร้างตัวละครอาลีขึ้นมาเพื่อเป็นตัวแทนของผู้คนในประเทศเกาหลีใต้ที่ถูกกีดกันทางสังคมในด้านที่ไม่เกี่ยวข้องกับการเงิน และในฤดูกาลที่ 2 เขาต้องการสร้างตัวละครที่เป็นคนข้ามเพศเพื่อเป็นตัวแทนในลักษณะเดียวกัน ซึ่งเขาหวังว่าการเลือก การกระทำ และ "ท่าทีที่เธอแสดงออกในเกม" จะช่วยสร้างความตระหนักรู้เกี่ยวกับประเด็นต่าง ๆ ที่เกี่ยวข้องกับบุคคลข้ามเพศในประเทศเกาหลีใต้ โดยฮวังตั้งใจจะคัดเลือกนักแสดงข้ามเพศมารับบทนี้ แต่พบว่า "แทบไม่มีนักแสดงที่เป็นคนข้ามเพศอย่างเปิดเผย" เนื่องจากกลุ่มแอลจีบีทีคิวถูกกีดกันในสังคมเกาหลีใต้ และแสดงความไม่พอใจต่อเรื่องนี้ ซึ่งฮวังเชื่อว่าฮย็อน-จู จะเป็นตัวละครที่ "ได้รับความรักมากที่สุด" ในฤดูกาลนี้

## อ้างอิง

หมวดหมู่:ตัวละครชาวเกาหลีใต้
หมวดหมู่:ตัวละครที่เป็นคนข้ามเพศและผู้หญิงข้ามเพศ
หมวดหมู่:ตัวละครที่เป็นทหาร
หมวดหมู่:ตัวละครในสควิดเกม เล่นลุ้นตาย